Kolleegiumiassessor
Kolleegiumiassessor (vene keeles коллежский асессор) oli Venemaa keisririigi tsiviilteenistuse VIII klassi teenistusaste. Sellest kõrgem oli õuenõuniku ja madalam titulaarnõuniku teenistusaste. Kaardiväes vastas sellele kaardiväekapteni ja kaardiväerittmeistri, maaväes kapteni (a-st 1884), ratsaväes rittmeistri ja kasakaväes jessauuli auaste. Mereväes vastas sellele kuni 1764. aastani 3. järgu kapteni, 1764−1798 kaptenporutšiku, 1798−1884 ja 1907−1911 kaptenleitnandi ja aastast 1912 vanemleitnandi auaste.